<classify> Kauli hiyo imetolewa na Katibu Mkuu wa Yanga, Charles Mkwasa kutokana na tetesi za wachezaji kutaka kugoma kwa sababu ya madai ya mishahara yao.Kama wataamua kugoma kisa mshahara wa mwezi mmoja na malimbikizo ya deni lao la nyuma, binafsi watanisikitisha sana lakini tumeshaandaa mchakato wa kufanya harambee ya kuichangia klabu yetu pia kuna fedha tunasubiri ambazo zimeshikiliwa na Bodi ya Ligi, zikitoka tumekusudia kuwalipa haraka, alisema Mkwasa.Yanga ilikuwa ikidai takriban Sh milioni 300 bodi ya ligi ikiwa ni fedha za haki ya matangazo ya mechi za Ligi Kuu zinazotolewa na Azam Media kwa kila timu ya ligi Sh milioni 100.Yanga ilikuwa ikidai fedha za misimu mitatu kutokana na uongozi wake kugoma kupokea ukidai ni kidogo.Lakini tangu mwezi uliopita imekuwa ikidai fedha hizo kutokana na mwenyekiti wao Yusuf Manji aliyekuwa akilipa mishahara ya wachezaji pamoja na matumizi mengine ya timu kuwa matatizoni na ndipo uongozi ukaamua kudai fedha hizo, ambapo tayari walishapewa Sh milioni 100.Mkwasa alisema iwapo wachezaji watagoma wakati Yanga inakabiliwa na mchezo wa Kombe la Shirikisho Afrika kesho dhidi ya MC Alger ya Algeria unaotarajiwa kuchezwa Uwanja wa Taifa, Dar es Salaam watakuwa wamekosea.Pia Mkwasa alikiri kuwa hali bado ngumu kifedha kutokana na mwenyekiti wao kuwa na matatizo lakini uongozi unafanya jitihada kuhakikisha mambo yanakaa sawa.Aidha Mkwasa alisema mikakati mingi ya ukusanyaji fedha za kuendesha timu inafanyika, ikiwa ni pamoja na wanachama kuchangishana, kuomba misaada na kudai malimbikizo ya fedha za haki za matangazo kutoka Bodi ya Ligi.Yanga inashuka uwanjani kesho kucheza na MC Alger ya Algeria katika mchezo wa Kombe la Shirikisho Afrika ambapo kiingilio cha chini ni Sh 5,000, VIP B Sh 20,000 na VIP A Sh 30,000.Yanga imeangukia Kombe la Shirikisho Afrika baada ya kutolewa katika Ligi ya Mabingwa na Zanaco kwa suluhu 0-0 baada ya sare 1-1 kwenye Uwanja wa Taifa na mshindi wa jumla katika mechi ya kesho atafuzu hatua ya makundi ya Kombe la Shirikisho Afrika.  <topic>: michezo 